Az első évadban az 1956-os, az 1968-as, az 1980-81-es és 1989-es események bemutatása állt a középpontban. A filmekről a vetítések után beszélgetések folytak a meghívott rendezők, történészek és a történelmi tanúk, illetve a közönség között. A projekt elsődleges feladata, hogy a résztvevők a vizuális és elbeszélő technikák által megismerjék a közép-kelet-európai múltat, a társadalmi tudatot alakító, azt meghatározó történelmi eseményeket, és ezáltal a jelent. A szervezők a közös gondolkodást, a személyes találkozásokat, az élményszerű megközelítést, az élőszó pedagógiai erejét tartják a legfontosabbnak. A projekt arra helyezi hangsúlyt, hogy a nemzeti önismeret megerősítése által alakítsa és erősítse az európai identitást. Fontos cél, hogy olyan filmek is kerüljenek a programba, amelyeket a rendezők nem kizárólag a saját nemzetüknek készítettek, hanem arra is alkalmasak, hogy a régió más nemzetei számára is befogadhatóak, megérthetőek legyenek.